IMISLab/GreekWikipedia huggingface dataset:
Τζον Μακέιν

Ο Τζον Σίντνεϋ Μακέιν (αγγλικά: John Sidney McCain III, 29 Αυγούστου 1936 – 25 Αυγούστου 2018), ήταν Αμερικανός πολιτικός, βετεράνος και πολιτική προσωπικότητα των ΗΠΑ, που υπηρέτησε ως Γερουσιαστής των Ηνωμένων Πολιτειών για την Αριζόνα από το 1987 έως το 2018. Ήταν επίσης, ο υποψήφιος του Ρεπουμπλικανικού κόμματος για την προεδρία των ΗΠΑ, στις Προεδρικές εκλογές του 2008.Προηγουμένως, υπηρέτησε ως Μέλος της Βουλής των Αντιπροσώπων των Ηνωμένων Πολιτειών για την 1η εκλογική περιφέρεια της Αριζόνας, από το 1983 έως το 1987.

 Ο Τζον Μακέιν, γεννήθηκε σε ένα Αμερικανικό στρατιωτικό νοσοκομείο στην διώρυγα του Παναμά το 1936. Ο πατέρας του και ο παππούς του ήταν ανώτατοι αξιωματικοί (ναύαρχοι «4 αστέρων») του Αμερικανικού Πολεμικού Ναυτικού. Ο ίδιος απεφοίτησε από την Αμερικανική Ναυτική Ακαδημία το 1958 και έγινε πιλότος πολεμικών αεροπλάνων. Έλαβε μέρος στον Πόλεμο του Βιετνάμ, όπου τραυματίστηκε και συνελήφθη ως κρατούμενος-αιχμάτωλος πολέμου από τους Βιετκόνγκ. Κρατήθηκε από το 1967 μέχρι το 1973 ενώ τα βασανιστήρια που δέχθηκε του προκάλεσαν σημαντικές αναπηρίες. Η σταδιοδρομία του στο Πολεμικό Ναυτικό έληξε το 1981. Ο Μακέιν κατόπιν, μετακόμισε στην Αριζόνα και ασχολήθηκε ενεργά με την πολιτική. Το 1982 εξελέγη βουλευτής στη Βουλή των Αντιπροσώπων των Ηνωμένων Πολιτειών, όπου υπηρέτησε δύο θητείες, για την 1η εκλογική περιφέρεια της Αριζόνα, από το 1983 έως το 1987. Το 1986, εξελέγη Γερουσιαστής των Ηνωμένων Πολιτειών για την Αριζόνα. Επανεξελέγη στο 1992, το 1998, το 2004, το 2010 και το 2016. Αν και γενικά υπηρετούσε συντηρητικές αρχές, οι συχνές διαφωνίες του με την επίσημη γραμμή του Ρεπουμπλικανικού Κόμματος έγιναν θέμα στα αμερικανικά ΜΜΕ. Το 1989 το όνομά του ενεπλάκη σε ένα σημαντικό οικονομικό σκάνδαλο. Τα επόμενα χρόνια πρότεινε με επιτυχία οικονομικές μεταρρυθμίσεις, και εργάστηκε για την αποκατάσταση των διπλωματικών σχέσεων με το Βιετνάμ. Τάχθηκε ξεκάθαρα υπέρ του Πολέμου στο Ιράκ, υποστηρίζοντας πως ο πόλεμος πρέπει να κερδηθεί μέσα στα επόμενα χρόνια. Υποψήφιος Πρόεδρος των ΗΠΑ (2008) Το 2000 ήταν υποψήφιος για το χρίσμα του Ρεπουμπλικανικού Κόμματος, αλλά έχασε από τον Τζωρτζ Μπους. Το 2008 ήταν και πάλι υποψήφιος, αυτή τη φορά κερδίζοντας το χρίσμα για τη συμμετοχή του στις Αμερικανικές Προεδρικές Εκλογές. Απέτυχε να εκλεγεί πρόεδρος, καθώς έχασε στις εκλογές από τον υποψήφιο του Δημοκρατικού Κόμματος Μπαράκ Ομπάμα. Ο Μακέιν διαγνώστηκε με επιθετική μορφή καρκίνου του εγκεφάλου τον Ιούλιο του 2017 και από τότε είχε έναν περιορισμένο ρόλο στη Γερουσία. Ο Μακέιν ψήφισε το 2017 εναντίον της κατάργησης του Obamacare, κόντρα στην πολιτική του Ρεπουμπλικανικού Κόμματος. Η ψήφος του είχε ως αποτέλεσμα την αποτυχία κατάργησης του συγκεκριμένου συστήματος υγείας. Ο Μακέιν υποβλήθηκε σε αντικαρκινικές θεραπείες για ένα έτος έως ότου ανακοίνωσε την απόφασή του να τις σταματήσει τον Αύγουστο του 2018, οπότε και απεβίωσε στις 25 Αυγούστου 2018 στο σπίτι του στο Κόρνβιλ της Αριζόνας, σε ηλικία 81 ετών.Απο το 1965 έως το 1980, ήταν παντρεμένος με την Κάρολ Σεπ, με την οποία είχε μια κόρη και δύο θετά αγόρια. Το 1980, παντρεύτηκε την Σίντι Χένσλεϊ, με την οποία απέκτησαν τέσσερα παιδιά.
Β΄ κατηγορία ποδοσφαίρου ανδρών Κύπρου 1959-60

Η Β΄ κατηγορία ποδοσφαίρου ανδρών Κύπρου 1959-60 ήταν η 6η έκδοση της Β΄ κατηγορίας ποδοσφαίρου της Κύπρου. Το πρωτάθλημα κέρδισε η Αλκή για 1η φορά στην ιστορία της.

 Το πρωτάθλημα της Β΄ κατηγορία την περίοδο 1959-60 αποτελείτο από δύο ομίλους: τον όμιλο Λεμεσού-Λάρνακας-Πάφου και τον όμιλο Λευκωσίας-Αμμοχώστου-Κερύνειας. Σε κάθε όμιλο οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια κάθε ομίλου ανακηρύχτηκε η ομάδα που συγκέντρωσε τους περισσότερους βαθμούς. Στη συνέχεια, οι πρωταθλήτριες των δύο ομίλων έδωσαν αγώνες μπαράζ με την νικήτρια να ανακηρύσσεται πρωταθλήτρια Β΄ κατηγορίας. Η πρωταθλήτρια ομάδα έδωσε αγώνες μπαράζ με την τελευταία ομάδα του πρωταθλήματος Α΄ κατηγορία 1959–60 για μία θέση στη Α΄ κατηγορία 1960–61. Η νίκη βαθμολογείτο με 2 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό. Στο πρωτάθλημα δεν συμμετείχε ο πρωταθλητής της προηγούμενης περιόδου, Ορφέας Λευκωσίας, ο οποίος προβιβάστηκε στην Α΄ κατηγορία 1959-60. Ο πίνακας που ακολουθεί παρουσιάζει αλφαβητικά τις ομάδες που συμμετείχαν στο πρωτάθλημα και τις έδρες που χρησιμοποίησαν. Στον όμιλο Λεμεσού-Λάρνακας-Πάφου πρωταθλήτρια αναδείχθηκε η Αλκή Λάρνακας. Στον όμιλο Λευκωσίας-Αμμοχώστου-Κερύνειας πρωταθλήτρια αναδείχθηκε η Ένωσις Αγίων Ομολογητών. Στους αγώνες μπαράζ συμμετείχαν οι πρωταθλήτριες των δύο ομίλων, Αλκή Λάρνακας και Ένωσις Αγίων Ομολογητών. Ο πρώτος αγώνας έγινε στο Παλιό Γ.Σ.Π., έδρα της Ένωσις Αγίων Ομολογητών, στις 26 Ιουνίου 1960 με την Αλκή να κερδίζει 1-6. Ο δεύτερος αγώνας έγινε στο Παλιό ΓΣΖ, έδρα της Αλκής, στις 29 Ιουνίου 1960 με την Ένωση Αγίων Ομολογητών να κερδίζει με 3-4. Η Αλκή στέφθηκε πρωταθλήτρια Β΄ κατηγορίας λόγω καλύτερης διαφοράς τερμάτων. Η πρωταθλήτρια ομάδα, Αλκή Λάρνακα, έδωσε αγώνες μπαράζ με την τελευταία ομάδα του πρωταθλήματος Α΄ κατηγορίας 1959-60, Άρη Λεμεσού. Η νικήτρια ομάδα εξασφάλιζε τη συμμετοχή της στην Α΄ κατηγορία 1960-61 ενώ η ηττημένη θα συνέχιζε στην Β΄ κατηγορία. Ο πρώτος αγώνας έγινε στις 6 Ιουλίου 1960 στο Παλιό ΓΣΖ, έδρα της Αλκής. Η Αλκή κέρδισε με 5-1. Ο δεύτερος αγώνας έγινε στις 10 Ιουλίου 1960 στο στάδιο ΓΣΟ, έδρα του Άρη. Η Αλκή κέρδισε με 1-3, εξασφαλίζοντας την άνοδο της στην Α΄ κατηγορία.Ωστόσο, μετά τα μπαράζ, η γενική συνέλευση της ΚΟΠ, με τις ψήφους των ομάδων της Α΄ κατηγορίας, ενέκρινε και την παραμονή του Άρη στην Α΄ κατηγορία. Η απόφαση αυτή προκάλεσε την αντίδραση της ΑΫΜΑ Λευκωσίας, η οποία ήταν η τελευταία μέχρι τότε ομάδα που είχε υποβιβαστεί από την Α΄ κατηγορία στη Β΄ κατηγορία (περίοδος 1955-56), θεωρώντας ότι αδικήθηκε αφού ο υποβιβασμός δεν ίσχυε για όλες τις ομάδες. Η ΑΫΜΑ υπέβαλε αίτημα συμμετοχής στην Α΄ κατηγορία, το οποία έγινε αποδεκτό από τη γενική συνέλευση της ΚΟΠ. Μελετίου, Γιώργος (2011). Κυπριακό ποδόσφαιρο 1900-1960. Λευκωσία: Power Publishing. ISBN 978-9963-688-87-6. Β΄ κατηγορία ποδοσφαίρου ανδρών Κύπρου Ποδόσφαιρο στην Κύπρο Σύστημα ποδοσφαιρικών πρωταθλημάτων Κύπρου
Καταδύσεις

Οι Καταδύσεις είναι το άθλημα του άλματος ή πτώσης στο νερό από μια πλατφόρμα ή από αναπηδητήριο (τραμπολίνο). Η κατάδυση είναι ένα διεθνώς αναγνωρισμένο άθλημα του υγρού στίβου, το οποίο υπάγεται στην FINA και είναι μέρος των Ολυμπιακών Αγώνων. Επιπλέον, οι αδόμητες και οι μη-ανταγωνιστικές καταδύσεις είναι δημοφιλές χόμπι αναψυχής στο ευρύ κοινό. Ως άθλημα, οι καταδύσεις είναι ένα από τα πιο δημοφιλή ολυμπιακά αθλήματα για τους θεατές. Οι αθλητές έχουν πολλά κοινά χαρακτηριστικά με τους γυμναστές και τους χορευτές, όπως δύναμη, ευελιξία και κιναισθητική κρίση. Κάποιοι επαγγελματίες καταδύτες ήταν αρχικά γυμναστές ή χορευτές, καθώς και τα δύο αθλήματα έχουν παρόμοια χαρακτηριστικά με τις καταδύσεις.

 Το άθλημα των καταδύσεων εντάχθηκε στους Ολυμπιακούς Αγώνες από το 1904, ενώ για πρώτη φορά συμμετείχαν και γυναίκες στους Ολυμπιακούς Αγώνες της Στοκχόλμης το 1912. Στους Ολυμπιακούς Αγώνες του 2000 προστέθηκαν και οι συγχρονισμένες καταδύσεις. Στους Ολυμπιακούς Αγώνες περιλαμβάνονται τα παρακάτω αγωνίσματα: Πρόγραμμα καταδύσεων από πλατφόρμα 10μ. για άνδρες και γυναίκες. Πρόγραμμα καταδύσεων από αναπηδητήριο 3μ. για άνδρες και γυναίκες. Συγχρονισμένες καταδύσεις από πλατφόρμα 10μ. για άνδρες και γυναίκες, Συγχρονισμένες καταδύσεις από αναπηδητήριο 3μ. για άνδρες και γυναίκες.Στις άλλες διοργανώσεις, περιλαμβάνονται επίσης και οι καταδύσεις από αναπηδητήριο 1μ. για άνδρες και γυναίκες. Η κατάδυση περιλαμβάνει το βηματισμό και το άλμα (ή το άλμα από στάση), την πτήση, την εκτέλεση και την είσοδο στο νερό. Οι αθλητές βαθμολογούνται από ομάδα 5 ή 7 κριτών (ανάλογα με το επίπεδο των αγώνων), με βαθμούς από 0 έως 10. Στο σύνολο των 5 κριτών, αφαιρείται η υψηλότερη και η χαμηλότερη βαθμολογία, ενώ στο σύνολο των 7 κριτών αφαιρούνται οι δύο υψηλότερες και οι δύο χαμηλότερες βαθμολογίες. Οι 3 εναπομείναντες βαθμοί, προστίθενται και το σύνολό τους πολλαπλασιάζεται με το βαθμό δυσκολίας της εκάστοτε κατάδυσης, για να βγει το τελικό αποτέλεσμα. Όποιος αθλητής συγκεντρώσει, μετά από όλες τις προσπάθειες, την υψηλότερη συνολική βαθμολογία, είναι ο νικητής της διοργάνωσης. Αν συμβεί 2 αθλητές να συγκεντρώσουν την ίδια τελική βαθμολογία, τότε θεωρούνται ισόπαλοι.
Πάμισος Μεσσηνίας

Ο Πάμισος είναι το μεγαλύτερο ποτάμι του Νομού Μεσσηνίας με μήκος 44 χλμ και με υδρολογική λεκάνη 568 τ.χλμ. Πηγάζει από τα βουνά της Άνω Μεσσηνίας (το όρος Λύκαιο) και από τις καρστικές πηγές Αγίου Φλώρου και Πηδήματος, που εκφορτίζουν το βόρειο Ταΰγετο. Διατρέχει τη Μεσσηνία από Βορρά προς Νότο και εκβάλει στον Μεσσηνιακό Κόλπο ανάμεσα στα χωριά Άρης, Πλατύ και Μεσσήνη. Η πόλης της Καλαμάτας απέχει 9 χιλιόμετρα από την κοίτη του ποταμού.

 Υπάρχουν δύο εκδοχές για την προέλευση του ονόματός του. Η μία εκδοχή υποστηρίζει ότι η ονομασία "Πάμισος" προέρχεται από τις λέξεις "πᾶν" + "μίσος", λόγω της εχθρικής διάθεσης που χαρακτήριζε τις σχέσεις μεταξύ των Σπαρτιατών και των Μεσσηνίων. Ως σύνθετη λέξη, όμως, σύμφωνα με τα γραμματικά φαινόμενα, θα έπρεπε να γράφεται ως Πάμμισος. Επικρατέστερη, λοιπόν, εκδοχή είναι η δεύτερη, η οποία υποστηρίζει ότι το όνομα έχει προελληνική και αμετάφραστη προέλευση, όπως και συναντάται στη Θεσσαλία, και υιοθετήθηκε από τα ελληνικά φύλα που κατέβηκαν στη Μεσσηνία και τα οποία τελούσαν γιορτές στις πηγές του. Το όνομά του καταγράφεται, σύμφωνα με τη δεύτερη εκδοχή από την αρχαιότητα, και από τον Στράβωνα, αλλά και από τον Παυσανία, ο οποίος αναφέρει ότι λατρευόταν ως θεός. "[...] ἐκ δὲ Μεσσήνης ὑπὸ τοῦ Παμίσου τὸ στόμα ὁδὸς μὲν σταδίων ἐστὶν ὀγδοήκοντα, ῥεῖ δὲ ὁ Πάμισος διά τε ἀρουμένης καὶ καθαρὸς καὶ ἀναπλεῖται ναυσὶν ἐκ θαλάσσης ἐπὶ δέκα που σταδίους: ἀναθέουσι δὲ ἐς αὐτὸν καὶ οἱ θαλάσσιοι τῶν ἰχθύων περὶ ὥραν μάλιστα τοῦ ἦρος."(Παυσ., Μεσσηνιακά 34.1) Αναδημοσίευση από άρθρο με τίτλο ΠΑ Μ Ι Σ O Σ: Ο ΜΕΣΣΗΝΙΟΣ ΠΟΤΑΜΙΟΣ ΘΕΟΣ (Παυσ. Δ΄ 3,9 10) Αρχειοθετήθηκε 2021-04-29 στο Wayback Machine., Ελένη Κ. Φάσσου, εφημερίδα «ΒΑΛΥΡΑ», φύλλο 138 Νοεμβρίου 1995,
Ντιάνα Γκάνσκι

Η Ντιάνα Γκάνσκι (γερμανικά: Diana Gansky, γεννήθηκε 14 Δεκεμβρίου 1963) είναι Ανατολικογερμανίδα πρώην αθλήτρια στίβου στο αγώνισμα της δισκοβολίας. Είναι αργυρή Ολυμπιονίκης του 1988, αργυρή Παγκόσμια Πρωταθλήτρια το 1987 και Πρωταθλήτρια Ευρώπης το 1986.

 Σε ηλικία 17 ετών ήταν Πρωταθλήτρια Ευρώπης Νέων το 1981 με το όνομα γέννησης (Σάτσχε), αλλά στη συνέχεια χρειάστηκαν μερικά χρόνια για να επιβεβαιωθεί μεταξύ των κορυφαίων επιδόσεων αθλητών της δισκοβολίας στη ΛΔΓ. Εκεί ήταν κυρίως στη σκιά της Μαρτίνα Χέλμαν (την οποία νίκησε μόνο στο Ευρωπαϊκό Πρωτάθλημα Στίβου το 1986 με επίδοση 71,36 μέτρα). Το 1987 ήταν επίσης νικήτρια στο Ευρωπαϊκό Κύπελλο Στίβου με επίδοση 73,90 μέτρα. Για μεγάλο χρονικό διάστημα προπονήθηκε μαζί με την Γκαμπριέλε Ράινς ως μέλη του ιδιαίτερα επιτυχημένου συλλόγου του Πότσδαμ. Το 1988 ήταν πρωταθλήτρια Ανατολικής Γερμανίας αφήνοντας τη Ράινς δεύτερη. Στους Ολυμπιακούς Αγώνες της Σεούλ η Γκάνσκι ήταν δεύτερη με επίδοση 71,88 μέτρα πίσω από τη Χέλμαν.Από το τέλος της σεζόν του 2004, η Γκάνσκι είναι η γυναίκα στον κόσμο με τις περισσότερες βολές πάνω από 70 μέτρα (συνολικά 24). Με καλύτερη ατομική επίδοση 74,08 μέτρα από το 1987, είναι τέταρτη καλύτερη όλων των εποχών στο αγώνισμα.Αρχικά σπούδασε αθλητικές επιστήμες, μετεκπαιδεύτηκε ως ναυαγοσώστης μετά την επανένωση της Γερμανίας και αργότερα έγινε φυσιοθεραπεύτρια. Το 1989 αποσύρθηκε από τον αθλητισμό κορυφαίου επιπέδου δίνοντας προτεραιότητα στη δημιουργία οικογένειας, αλλά αργότερα επανήλθε σε αγώνες Senior και ήταν και πάλι πρωταθλήτρια Ευρώπης το 2002. Diana GANSKY
Νταν Σάλιβαν

Ο Ντάνιελ Σκοτ Σάλιβαν (αγγλικά: Daniel Scott Sullivan, 13 Νοεμβρίου 1964), είναι Αμερικανός πολιτικός και δικηγόρος, που υπηρετεί ως Γερουσιαστής των Ηνωμένων Πολιτειών για την πολιτεία της Αλάσκας, από τον Ιανουάριο του 2015. Είναι μέλος του Ρεπουμπλικανικού Κόμματος.Προηγουμένως, υπηρέτησε ως Επίτροπος του Τμήματος Φυσικών Πόρων της Αλάσκας, από το 2010 έως το 2013. Επίσης, υπηρέτησε ως Γενικός Εισαγγελέας της Αλάσκας, από τον Ιούνιο του 2009 έως τον Νοέμβριο του 2010. Από το 2006 έως το 2009, υπηρέτησε ως Υφυπουργός Εξωτερικών των Ηνωμένων Πολιτειών αρμόδιος για θέματα Οικονομικών και Επιχειρήσεων, στην κυβέρνηση του Τζορτζ Ο. Μπους.Εξελέγη πρώτη φορά στη Γερουσία των Ηνωμένων Πολιτειών, στις εκλογές του 2014, νικώντας τον εν ενεργεία Δημοκρατικό Γερουσιαστή Μαρκ Μπέγκιτς, με ποσοστό 48.0% έναντι 45.8% των ψήφων. Επανεξελέγη στις εκλογές του 2020, με ποσοστό 53.9% έναντι 41.2% του ανθυποψήφιού του.

 Γεννήθηκε στο Κλίβελαντ του Οχάιο στις 13 Νοεμβρίου 1964, όπου και μεγάλωσε. Αποφοίτησε από το Λύκειο της Στρατιωτικής Ακαδημίας "Culver Girls Academy" στο Κάλβερ της Ιντιάνα το 1983. Σπούδασε Οικονομικά στο Πανεπιστήμιο Χάρβαρντ, και έλαβε πτυχίο (BA) το 1987 με διάκριση. Στη συνέχεια, σπούδασε Νομική στο Πανεπιστήμιο Τζορτζτάουν στην Ουάσινγκτον, λαμβάνοντας πτυχίο (JD) το 1993 με διάκριση. Παράλληλα με τις νομικές σπουδές του, πραγματοποιήσε μεταπτυχιακές σπουδές στις Διεθνείς Σχέσεις και την Διπλωματία στο ίδιο πανεπιστήμιο, λαμβάνοντας μεταπτυχιακό δίπλωμα (MS) το 1993.Πραγματοποιήσε την πρακτική άσκηση της δικηγορίας του, στο Εφετείο της Περιφέρειας της Κολούμπια. Μετά την αποφοίτησή του, το 1993, εντάχθηκε στο Σώμα Πεζοναυτών των ΗΠΑ, από το οποίο αποστρατεύθηκε το 1997. Από τότε ήταν έφεδρος αξιωματικός, ενώ επέστρεψε ενεργά στο Σώμα του τα διαστήματα 2004-2006 και 2009-2013.Μεταξύ του 1997 και του 1999 εργάστηκε στο Εφετείο Ένατου Κυκλώματος των Ηνωμένων Πολιτειών και στο Ανώτατο Δικαστήριο της Αλάσκα. Έπειτα, ακολούθησε μία διετή πρακτική στο Άνκορεϊτζ και, στη συνέχεια, μετακόμισε στο Μέριλαντ για να εργαστεί για την ομοσπονδιακή κυβέρνηση.Ο Σάλιβαν επέστρεψε στην Αλάσκα για να υπηρετήσει ως Γενικός Εισαγγελέας (2009-2010) και ως Επίτροπος του Τμήματος Φυσικών Πόρων (2010-2013). Τον Σεπτέμβριο του 2013 παραιτήθηκε από το αξίωμά του για να προετοιμαστεί για την υποψηφιότητά του στη Γερουσία των ΗΠΑ με το Ρεπουμπλικανικό Κόμμα. Τον Αύγουστο του 2014 κέρδισε τον αντίπαλό του Μαρκ Μπέγκιτς με ποσοστό 47.96%. Ο Σάλιβαν έχει συμμετάσχει στην Επιτροπή Ενόπλων Δυνάμεων, την Επιτροπή Εμπορίου, Επιστημών και Μεταφορών, την Επιτροπή Περιβάλλοντος και Δημοσίων Έργων και την Επιτροπή Υποθέσεων Βετεράνων.
Γεώργιος Κοριατόβιτς

Ο Γεώργιος γιος τού Καριγιότας, λιθουαν. Jerzy Karijotaitis (μετά το 1330 - 1375/7) από τον Οίκο των Γκεντιμινιδών ήταν πρίγκιπας της Ποδολίας μαζί με δύο αδελφούς του από το 1363. Συνεργάστηκε στενά με τον Καζιμίρ Γ΄ της Πολωνίας εναντίον των Λιθουανών αδελφών του, που είχαν καταλάβει μέρη της Γαλικίας-Βολυνίας. Εκλέχθηκε βοϊβόδας της Μολδαβίας το 1374, αλλά οι Βλάχοι υπήκοοί του τον σκότωσαν το 1375/7.

 Ήταν ο πρωτότοκος γιος τού Καριγιότας δούκα τού Ναβαχρούντακ, γιού τού Γκεντιμίνας μεγάλου δούκα της Λιθουανίας. Ο πατέρας του τού παραχώρησε το Ναβαχρούντακ (νυν στη Λευκορωσία) ήδη από το 1341/2. Βαπτίστηκε Ορθόδοξος με το όνομα Μιχαήλ. Αφού ο Καριγιότας γεννήθηκε π. το 1310, κατά τον ιστορικό Πωλ Β. Κνολλ, οι γιοί του θα γεννήθηκαν μετά το 1330. Οι Λιθουανοί εισέβαλαν στο βασίλειο της Γαλικίας-Βολινίας το 1350. Κατέλαβαν σημαντικά εδάφη, που διανεμήθηκαν μεταξύ των Λιθουανών πριγκίπων. Οι πόλεις Χέουμ και Βλαντίμιρ δόθηκαν στον Γεώργιο, που σύμφωνα με τον Κνολλ είναι ο Γεώργιος Κοριατόβιτς. Ο Καζιμίρ Γ΄ της Πολωνίας αναγνώρισε την εξουσία των Λιθουανών πριγκίπων στα εδάφη που είχαν καταληφθεί, με συμφωνία που υπεγράφη το 1352. Ο Γεώργιος και ο αδελφός του Αλέξανδρος συγκρούστηκαν με τους θείους τους Κεστούτις και Λιουμπάρτας στις αρχές της δεκαετίας τού 1360· ως αποτέλεσμα ο Γεώργιος και ο Αλέξανδρος εκτοπίστηκαν από τις γαίες τους π. το 1362. Διέφυγαν στην Πολωνία, όπου εγκαταστάθηκαν στην Αυλή τού Καζιμίρ Γ΄. Deletant, Dennis (1986). "Moldavia between Hungary and Poland, 1347-1412". The Slavonic and East European Review. 64 (2): 189–211. ISSN 0037-6795. Knoll, Paul W. (1972). The Rise of the Polish Monarchy: Piast Poland in East Central Europe, 1320-1370. The University of Chicago Press. ISBN 0-226-44826-6. Rowell, S. C. (1994). Lithuania Ascending: A Pagan Empire within East-Central Europe, 1295-1345. Cambridge University Press. ISBN 0-521-45011-X. Spinei, Victor (1986). Moldavia in the 11th–14th Centuries. Editura Academiei Republicii Socialiste Româna.
Πύρρος Γκοντζάγκα

Ο Πύρρος, ιταλ.: Pirro Gonzaga (1490 - 22 Ιανουαρίου 1529) από τον Οίκο των Γκοντζάγκα ήταν Ιταλός ευγενής και κοντοτιέρο κατά τη διάρκεια των Ιταλικών Πολέμων του 1494-1559. Όταν πήγε με τη μεριά της Γαλλίας, κατηγορήθηκε για προδοσία κατά της Αγίας Ρωμαϊκής Αυτοκρατορίας· τελικά ηττήθηκε και φυλακίστηκε στη Λομβαρδία.

 Ήταν το δεύτερο παιδί του Τζανφραντσέσκο 1ου κομη της Σαμπιονέτα και της Aντωνίας ντελ Μπάλτσο, κόρης του Πιέτρο δούκα της Άντρια. Το 1499, μετά το τέλος του πατέρα του, μοιράστηκε την κληρονομιά, που αποτελείτο από τα μέρη Σαμπιονέτα, Ντοζόλο, Πομπονέσκο, Γκατσουόλο και Ροντίγκο, με τον αδελφό του Λουδοβίκο. Το 1521 πώλησε την περιοχή Σαμπιονέτα στον Λουδοβίκο. Το 1522 συμμετείχε στην κατάκτηση της Περούτζια. Συνελήφθη ως αιχμάλωτος και κατηγορήθηκε για προδοσία· το 1523 έχασε τα φέουδά του, τα οποία αποδόθηκαν από τον αυτοκράτορα Κάρολο Ε΄ στον ανιψιό του Λουδοβίκο Γκονζάγκα Ροντομόντε. Το 1524 ηττήθηκε στην πολιορκία της Παβίας. Αργότερα εγκατέλειψε τη συμμαχία προς τον αυτοκράτορα και συμμάχησε με τους Γάλλους, έως ότου ηττήθηκε από τον Φερνάνδο δ' Άβαλος στη μάχη του Σαντ' Άντζελο Λοντιζιάνο. Παραδόθηκε, και φυλακίστηκε στον πύργο του Πιτσιγκετόνε. Η μητέρα του Αντωνία πλήρωσε τα λύτρα· στη συνέχεια ο Πύρρος αποσύρθηκε στο Γκατσουόλο, όπου απεβίωσε το 1529. Η κόρη του Λουκρέτσια ήταν μέλος των λογίων. Είχε τέκνα: Λουκρέτσια. Φεντερίκο. Κάρλο. Ιζαμπέλα Γκοντζάγκα ντι Μποτσόλο.
Γεώργιος Κτενάς

Ο Γεώργιος Χρ. Κτενάς (1938 - 13 Ιουνίου 2004) ήταν Έλληνας πολιτικός, από πιο ενεργά μέλη του ΠΑΣΟΚ στη Λευκάδα, όπου εκλεγόταν βουλευτής. Η θητεία του στο ελληνικό Κοινοβούλιο ολοκληρώθηκε στις αρχές του 2004 και λίγους μήνες μετά πέθανε.

 Εντάχθηκε στο ΠΑΣΟΚ από την ίδρυση του κινήματος και κατήλθε για πρώτη φορά στις εκλογές του 1974 ως υποψήφιος, χωρίς να εκλεγεί, συγκεντρώνοντας 1.107 ψήφους. Στις επόμενες εκλογές, το 1977, απέτυχε ξανά να εκλεγεί. Εξελέγη βουλευτής Λευκάδας με το ΠΑΣΟΚ αρχικά στις εκλογές του 1981 με 4.603 ψήφους. Επανεξελέγη βουλευτής στις εκλογές που οδήγησαν σε νέα νίκη το ΠΑΣΟΚ, στις 2 Ιουνίου 1985. Υπηρέτησε ως τον Ιούνιο του 1989. Την περίοδο εκείνης της βουλευτικής θητείας του, συμπεριλήφθηκε από τον Ανδρέα Παπανδρέου στην κυβέρνηση, ως αναπληρωτής υπουργός Περιβάλλοντος, Χωροταξίας και Δημοσίων Έργων από τις 18 Νοεμβρίου 1988 ως τις 2 Ιουλίου 1989. Στις 18 Ιουλίου 2002 έγινε ξανά βουλευτής, καταλαμβάνοντας την έδρα του αποβιώσαντος Ευάγγελου ΒλασσόπουλουΧάρη στις δικές του προσπάθειες ιδρύθηκε Τμήμα Ασφαλείας στην Αστυνομική Διεύθυνση Λευκάδας, το 2003. Παραιτήθηκε από την υποψηφιότητά του για τις εκλογές του 2004 για λόγους υγείας. Αν και τους τελευταίους μήνες υπέφερε από προβλήματα υγείας, είχε λάβει μέρος και στην προεκλογική εκστρατεία του ΠΑΣΟΚ για τις ευρωεκλογές του 2004. Πέθανε σε ηλικία 66 ετών το 2004, ανήμερα των ευρωεκλογών. Κώστα Διγκαβέ, "Οι εκλογές στην Ελλάδα 1844-1985", Μαλλιάρης Παιδεία, Θεσσαλονίκη 1986.
Κανάκια Σαλαμίνας

Τα Κανάκια είναι οικισμός στη Σαλαμίνα, στην Περιφερειακή Ενότητα Νήσων της Περιφέρειας Αττικής. Σύμφωνα με την απογραφή του 2011, τα Κανάκια έχουν 206 κατοίκους. Είναι κτισμένα στη νοτιοδυτική ακτή του νησιού, σε υψόμετρο 10. Βρίσκεται στον μύχο του ομώνυμου όρμου, στην είσοδο του οποίου βρίσκεται νησίδα γνωστή ως Κανάκια.

 Στα Κανάκια μετά από ανασκαφές οι οποίες ξεκίνησαν το 2000 από το Πανεπιστήμιο Ηπείρου ανακαλύφθηκε ακρόπολη με ανακτορικό συγκρότημα των μυκηναϊκών χρόνων και τμήματα οικισμού της ίδιας περιόδου. Έχει ταυτιστεί με τη μυκηναϊκή πρωτεύουσα του νησιού. Το κεντρικό κτίριο του οικισμού είναι ένα διπλό μέγαρο με 33 δωμάτια σε τέσσερα επίπεδα. Ανάμεσα στα ευρήματα ήταν ένα τάλαντο χαλκού από την Κύπρο και ένα έλασμα φολιδωτής πανοπλίας το οποίο φέρει την αιγυπτιακή βασιλική δέλτο του Ραμσή Β΄.Τα Κανάκια αναφέρονται για πρώτη φορά στις απογραφές του 1971, όταν προσαρτήθηκε στην κοινότητα Αιαντείου. Μέχρι το 2001 ήταν γνωστά ως Καρακιάνι. Η πορεία του πληθυσμού σύμφωνα με τις απογραφές: Στον όρμο βρίσκεται παραλία με βότσαλο. Γύρω από τα Κανάκια βρίσκεται το πευκοδάσος Αγίου Νικολάου. Μέσα στο δάσος βρίσκεται η μονή Αγίου Νικολάου Λεμονιών. Η μονή δεν είναι γνωστό πότε ιδρύθηκε, αλλά στη βάση του κωδωνοστασίου αναφέρεται η χρονολογία 1742, το οποίο μπορεί να είναι το έτος κτήσεως ή ανακαίνισης. Η μονή διαλύθηκε με διάταγμα το 1833 και ήταν εγκαταλελειμμένη μέχρι το 1966. Κοντά στη μονή βρίσκεται ο βυζαντινός ναός του Αγίου Ιωάννη Καλυβίτη.
Νίκος Λινάρδος

Ο Νίκος Λινάρδος είναι πρώην διεθνής καλαθοσφαιριστής γεννημένος στις 26/8/1963, γιος του αθλητικογράφου και συγγραφέα Πέτρου Λινάρδου. Η θέση του ήταν φόργουορντ, με ύψος 2,02 μ. Ήταν μέλος της εθνικής ομάδας της Ελλάδας που κατέκτησε το Ευρωπαϊκό Πρωτάθλημα του 1987.

 Αγωνίστηκε σε όλη σχεδόν την καριέρα του στον Πανιώνιο με τον οποίο το 1987 κατέκτησε τη δεύτερη θέση στο πρωτάθλημα Ελλάδος που είναι και η μεγαλύτερη διακριση του συλλόγου σε επίπεδο πρωταθλήματος. Το 1991 αναδείχθηκε κυπελλούχος Ελλάδος με τον Πανιώνιο. Τη επόμενη χρονιά αγωνίστηκε στο Σπόρτιγκ. Στην Εθνική Ελλάδος αγωνίστηκε 30 φορές σημειώνοντας 198 πόντους (6,60 μ.ο.). Το 1987 στέφτηκε πρωταθλητής Ευρώπης με την Εθνική στο Ευρωμπάσκετ της Αθήνας. Μετά το τέλος της καριέρας του εργάστηκε ως βοηθός των προπονητών Μάικ Σιζέφσκι και του Ντιν Σμιθ στα πανεπιστήμια του Ντιουκ και της Νορθ Καρολάινα. Κατέκτησε ως βοηθός του Βαγγέλη Αλεξανδρή το κύπελλο Σαπόρτα το 2001 με το Μαρούσι. Έχει αναλλάβει ως προπονητής το Μαρούσι, τη Νήαρ Ήστ και τον Πανιώνιο. Το καλοκαίρι του 2007 προσελήφθη στο τεχνικό τιμ της Εθνικής Ελλάδος ως συνεργάτης του Παναγιώτη Γιαννάκη και συμμετείχε στο Ευρωμπάσκετ 2007 όπου η Ελλάδα αναδείχθηκε 4η. Από τον Ιούλιο του 2018 είναι Τεχνικός Διευθυντής των Ακαδημιών Μπάσκετ του Πανιωνίου ΓΣΣ. Νίκος Λινάρδος, στατιστικά στοιχεία αθλητή στον επίσημο ιστότοπο της Ελληνικής Ομοσπονδίας Καλαθοσφαίρισης (Ελληνικά). Παρουσιάστηκε ο Λινάρδος ως Διευθυντής Ακαδημιών στον Πανιώνιο Στον (βιο)ρυθμό του 1987!
Άγιος Ιωάννης Σερρών

Ο Άγιος Ιωάννης ή Άη Γιάννης, όπως είναι γνωστότερος, είναι χωριό της δημοτικής κοινότητας, δημοτικής ενότητας και δήμου Σερρών, της περιφερειακής ενότητας (τέως νομού) Σερρών, στην περιφέρεια Μακεδονίας, σύμφωνα με το πρόγραμμα Καλλικράτης και των αλλαγών μετά από αυτό το πρόγραμμα. Πριν το σχέδιο Καποδίστριας και το πρόγραμμα Καλλικράτης, ανήκε στην επαρχία Σερρών του νομού Σερρών, στο γεωγραφικό διαμέρισμα Μακεδονίας.

 Ο Άγιος Ιωάννης είναι χωριό στο κεντρικό τμήμα του νομού Σερρών, δίπλα ακριβώς στην πρωτεύουσα του νομού, της οποίας αποτελεί κατ’ ουσίαν προάστιο, σε μέσο σταθμικό υψόμετρο 60. Απέχει 3 χλμ. περίπου Α. από το κέντρο των Σερρών. Ο οικισμός αναγνωρίστηκε το 1927 και προσαρτήθηκε στον δήμο Σερρών. Το 1930 προσαρτήθηκε στην κοινότητα Επταμύλων και το 1946, πάλι στον δήμο Σερρών. Το 2001 ο οικισμός καταργήθηκε για να επανασυσταθεί το 2011. Ο Άγιος Ιωάννης είναι ένα γραφικό προάστιο των Σερρών, με πολύ πράσινο και τρεχούμενα νερά, που σχηματίζουν μικρούς καταρράκτες σε διαμορφωμένους χώρους και πάρκα (πλατεία Αγίου Ιωάννη, δημοτικό αναψυκτήριο). Στον οικισμό εδρεύουν τα ΤΕΦΑΑ Σερρών. Στον οικισμό υπάρχουν πολλοί καταρράκτες και τρεχούμενα νερά, καθώς και η λίμνη του Αγίου Ιωάννη. Εγκυκλοπαίδεια Πάπυρος Λαρούς Μπριτάνικα, 1978 (ΠΛΜ) Εγκυκλοπαίδεια Πάπυρος Λαρούς, εκδ. 1963 (ΠΛ) Οργανισμός εκδόσεων «Ελλάδα», χάρτες (Βαρελάς) Περιοδικό «Διακοπές», εκδ. Δ.Ο.Λ., 2010 Ελληνική Στατιστική Αρχή (ΕΣΑ) eetaa.gr
Αμπσβουρμπαχίτης

Ο Αμπσβουρμπαχίτης είναι ένα εξαιρετικά σπάνιο ορυκτό πυριτικό άλας του Χαλκού και του Μαγγανίου. Πήρε το όνομά του από τον Γερμανό ορυκτολόγο, Ίρμγκαρντ Αμπς-Βούρμπαχ (Irmgard Abs-Wurmbach, 1938- ), ο οποίος ήταν ο πρώτος που περιέγραψε το ορυκτό.

 Είναι εξαιρετικά σπάνιο ορυκτό, σχηματιζόμενο σε χαλαζίτες πλούσιους σε Mn Al, χαμηλού βαθμού μεταμόρφωσης αλλά υψηλών πιέσεων. Σχετίζεται με τα ορυκτά Τενορίτης, Πιεμοντίτης, Σουρσασσίτης, Ολλανδίτης , Σαττακίτης, Κλινόχλωρο, Ρουτίλιο, Αρδεννίτης και Χαλαζίας. Ανευρίσκεται στην Ιαπωνία (Νησί Σικόκου). Στην Ελλάδα απαντάται στη νήσο (Άνδρο (ορυχείο " Αποίκια" στο Βασιλικό (Type Locality)) καθώς και στην Εύβοια (Μύλοι) (Type Locality). Κατάλογος ορυκτών Κατάλογος ορυκτών και πετρωμάτων της Ελλάδας Mindat.org
Ιωάννα της Πορτογαλίας

Η Ιωάννα, πορτογαλ. Joana (31 αρτίου 1439 - 13 Ιουνίου 1475) από τον Οίκο του Αβίς ήταν πριγκίπισσα της Πορτογαλίας και με τον γάμο της έγινε βασίλισσα της Καστίλης.

 Ήταν η τρίτη κόρη του Εδουάρδου της Πορτογαλίας και της Ελεονώρας των Τραστάμαρα, κόρης του Φερδινάνδου Α΄ της Αραγωνίας. Γεννήθηκε στην Κόρδοβα και παντρεύτηκε -ως δεύτερη σύζυγός του- τον Ερρίκο Δ΄ της Καστίλης, ο οποίος είχε αποκηρύξει την πρώτη σύζυγό του Λευκή Β΄ της Ναβάρρας, έπειτα από 13 έτη γάμου. Είχε διαδοθεί τότε η φήμη, ότι ο γάμος δεν είχε ολοκληρωθεί ποτέ εξαιτίας της ανικανότητας του βασιλιά. Ο Ερρίκος και η Ιωάννα ήταν εξαδέλφια: ήταν εγγόνια του Φερδινάνδου Α΄ της Αραγωνίας και της Ελεονώρας του Αλμπουρκέρκε. Έξι έτη μετά τον γάμο της, το 1462 γέννησε την Ιωάννα, που οι αντίπαλοι διέδιδαν ότι ήταν κόρη του Μπελτράν ντε λα Κουέβα, εραστή της Ιωάννας. Την αποκαλούσαν κόρη του Μπελτράν (la Bertraneja). Ο Ερρίκος Δ΄ εξόρισε την Ιωάννα από τη βασιλική Αυλή και την έστειλε στην Κόκα, κάστρο του υποστηρικτή του επισκόπου Χουάν Ροδρίγεθ δε Φονσέκα. Εκεί η Ιωάννα σύντομα ερωτεύτηκε τον ανιψιό του και από τη σχέση τους έκανε δύο νόθα τέκνα. Ακολούθως ο Ερρίκος Δ΄ διακήρυξε τον γάμο τους άκυρο και έτσι τη διαζεύχθηκε το 1468. Το 1474 απεβίωσε ο Ερρίκος Δ΄ και η Ιωάννα της Πορτογαλίας υποστήριξε το διακαίωμα της κόρης της Ιωάννας λα Μπερτρανέχα στη διαδοχή του θρόνου, απεβίωσε όμως σύντομα μετά. Αυτό οδήγησε στον Πόλεμο για τη Διαδοχή της Καστίλης (1475-79). Πριν την εξορία της, η Ιωάννα της Πορτογαλίας είχε προκαλέσει πολλή κριτική στην Αυλή της Καστίλης, καθώς υποτίθεται ότι φορούσε ρούχα με μεγάλο ντεκολτέ και τα φλερτ με τους άνδρες θεωρήθηκαν σκανδαλώδη. Αποκλήθηκε υπερήφανη, φιλόδοξη και αδίστακτη· συμμετείχε σε μηχανορραφίες και ήλεγχε πλήρως τον άνδρα της. Στην Ιωάννα αποδίδονται πολλοί εραστές, όπως ο ποιητής Χουάν Ροδρίγεθ δε λα Κάμερα. Η Ιωάννα είχε δύο νόθους γιους από τον Πέδρο δε Καστίγια υ Φονσέκα τον νέο (el mozo), ανιψιό του επισκόπου Φονσέκα και δισεγγονό του Πέτρου των Ιβρέα βασιλιά της Καστίλης. Αυτοί ήταν: (νόθοι) Πέδρο δε Καστίγια υ Πορτουγάλ και Αντρές-Αποστόλ δε Καστίγια υ Πορτουγάλ.Η γέννηση δύο νόθων τέκνων πρόσθεσαν αρκετά στον διασυρμό της. Έπειτα εισήλθε στη μονή του Σαν Φρανθίσκο στη Σεγόβια. Απεβίωσε στη Μαδρίτη το 1475 σε ηλικία 36 ετών και τάφηκε στη μονή αυτή. Παντρεύτηκε το 145 τον Ερρίκο Δ΄ της Καστίλης και είχε τέκνα: Ιωάννα 1462-1530, παντρεύτηκε τον Αλφόνσο Ε΄ των Αβίς βασιλιά της Πορτογαλίας.Από τον Πέδρο δε Καστίγια υ Πορτουγάλ απέκτησε δύο μη νόμιμα τέκνα: (νόθοι) Πέδρο και Αντρές-Αποστόλ δε Καστίγια υ Πορτουγάλ. de Sousa, Antonio Caetano (1735). Historia genealogica da casa real portugueza [Genealogical History of the Royal House of Portugal] (in Portuguese). 2. Lisboa Occidental. p. 497. John I, King of Portugal at the Encyclopædia Britannica
Κατάλογος νομισμάτων της Ελλάδας (1832-1862)

Τα νομίσματα του ελληνικού κράτους κατά την περίοδο 1832 - 1862 αντιστοιχούν στην περίοδο της διακυβέρνησης της χώρας από τον βασιλιά Όθωνα, ο οποίος διαλέχτηκε από τις προστάτιδες δυνάμεις της Αγγλίας, Γαλλίας και Ρωσίας ως ο βασιλιάς του νέου ελληνικού κράτους.

 Κατά την περίοδο αυτή η δραχμή κάνει την πρώτη εμφάνιση της στην νεότερη ελληνική ιστορία, και η περίοδος χαρακτηρίζεται από έναν ιδιαίτερα μεγάλο αριθμό νομισμάτων και ποικιλιών, με τα νομίσματα να διαφέρουν σημαντικά από τα προηγούμενα του Φοίνικα. Τα περισσότερα νομίσματα κόπηκαν στην Αθήνα, ωστόσο συχνά γίνονταν παραγγελίες και στα νομισματοκοπεία του Μονάχου (όπου κόπηκαν τα πρώτα νομίσματα), Βιέννης και του Παρισιού. Οι επιγραφές τους ανέγραφαν ΒΑΣΙΛΕΙΑ ΤΗΣ ΕΛΛΑΔΟΣ και ΟΘΩΝ ΒΑΣΙΛΕΥΣ ΤΗΣ ΕΛΛΑΔΟΣ, και είχαν ως παραστάσεις τον βασιλικό θυρεό από την μια πλευρά και τη μορφή του Όθωνα από την άλλη.Ενδεικτικά σχετικά με την αγοραστική αξία των νομισμάτων: μια οκά ψωμί Α´ ποιότητας = 0,30 με 0,40 λεπτά μια οκά βοδινό κρέας = 0,85 μια οκά καφές = 1,5 με 2,5 δραχμές μισθός κλητήρα Α´ υπουργείου = 50 δραχμές μισθός μοιράρχου χωροφυλακής = 300 δραχμές [*]Σημ: Τα επίσημα αρχεία του Ελληνικού κράτους αναφέρουν ότι κόπηκαν 958 τεμάχια, τα δε του Βαυαρικού κράτους (φάκελλος 804), 17.550 τεμάχια. Η παραπομπή προς εξωτερικούς ιστότοπους γίνεται για τις περιπτώσεις όπου δεν έχει βρεθεί φωτογραφικό υλικό που να είναι Creative Commons CC BY SA ή Κοινό κτήμα και να μπορεί να φιλοξενηθεί απευθείας στην Βικιπαίδεια. Καραμήτσος, Αργύρης· Θεοδωρίδης, Θεόδωρος (2007). Καρατζάς, Τάκης, επιμ. Hellas Coins / Νομίσματα της Νεότερης Ελλάδας. Θεσσαλονίκη: A.Karamitsos. ISBN 978-960-88965-6-8. Πυλαρινός, Παύλος Γ. (1998). Τα νομίσματα της νεωτέρας Ελλάδος / Greek Coins 1828 - 1998 (11η έκδοση). Αθήνα: Pylarinos. S. Cuhaj, George· Michael, Thomas (2012). Standard Catalog of World Coins, 1801-1900 (7η έκδοση). Krauze Publications. ISBN 9781440246012.
Vodafone

Η Vodafone (προφέρεται: [ˈvoʊdəfoʊn]) είναι πολυεθνική Βρετανική εταιρεία κινητής τηλεφωνίας, και μία από τις μεγαλύτερες σε χρηματιστηριακή αξία επιχειρήσεις, με παρουσία σε πολλές χώρες στην Ευρώπη, τις ΗΠΑ, την Ευρύτερη Μέση Ανατολή, την Αφρική, τη Νοτιοανατολική Ασία, την Άπω Ανατολή και σε πολλά άλλα μέρη του κόσμου με θυγατρικές εταιρείες, ελεγχόμενες εταιρείες και επενδύσεις.

 Οι θυγατρικές εταιρείες κινητής τηλεφωνίας του Ομίλου, λειτουργούν με το εμπορικό σήμα «Vodafone». Στις ΗΠΑ, η ελεγχόμενη εταιρεία του Ομίλου φέρει την ονομασία Verizon Wireless. Τα δύο τελευταία οικονομικά έτη, ο Όμιλος υπέγραψε επίσης συμβάσεις με πέντε εταιρείες δικτύων σε χώρες όπου ο Όμιλος δεν διαθέτει μετοχικό κεφάλαιο. Σύμφωνα με τους όρους των συγκεκριμένων Συμβάσεων Εταιρικών Δικτύων, ο Όμιλος και τα εταιρικά του δίκτυα συνεργάζονται για την ανάπτυξη και το μάρκετινγκ παγκόσμιων υπηρεσιών που φέρουν λογότυπα δύο εμπορικών σημάτων. Στις 31 Δεκεμβρίου 2005, βάσει των εγγεγραμμένων πελατών στις κοινοπραξίες τηλεπικοινωνιών στις οποίες είχε συμφέροντα κυριότητας, ο Όμιλος είχε 179,3 εκατομμύρια πελάτες. Ο αριθμός αυτός δεν περιλαμβάνει τους πελάτες των υπηρεσιών τηλεειδοποίησης (paging), και υπολογίζεται σε αναλογική βάση σύμφωνα με τα εκατοστιαία συμφέροντα της Εταιρείας στις συγκεκριμένες κοινοπραξίες. Η εταιρεία έχει επίσης περίπου 55.000 υπαλλήλους, με μεγαλύτερη συνεισφορά τη Vodafone Γερμανίας (12.073 υπάλληλοι) και δεύτερη τη Vodafone Ηνωμένου Βασιλείου με 11.681 υπαλλήλους. Οι κοινές μετοχές της Εταιρείας είναι εισηγμένες στο Χρηματιστήριο Αξιών του Λονδίνου και οι Αμερικανικές Μετοχές Παρακαταθήκης («ADS») είναι εισηγμένες στο Χρηματιστήριο Αξιών της Ν. Υόρκης. Η τρέχουσα αξία του συνόλου των χρηματιστηριακών αξιών της Εταιρείας ήταν κατά προσέγγιση 80 δισεκατομμύρια λίρες στις 15 Νοεμβρίου 2005. Διευθύνων σύμβουλος της εταιρείας είναι ο Αρουν Σαριν. Ο υπεύθυνος για την Ευρώπη (και την Ελλάδα) είναι ο Μπιλ Μόρροου. Η Vodafone είναι χορηγός της McLaren-Mercedes στη Φόρμουλα 1 ενώ για αρκετά χρόνια το όνομά της είχε συνδεθεί με τη χορηγία της Ferrari και της Μάντσεστερ Γιουνάιτεντ και από το 2012 χορηγεί τη Sony για το PlayStation Vita στην 3G έκδοση του. Το λογότυπο της εταιρείας όπως έχει εξελιχθεί με το πέρασμα του χρόνου. Vodafone Greece Επίσημη ιστοσελίδα
Ιν Γκουεζάμ

Το Ιν Γκουεζάμ (αραβικά: عين قزام‎, κατά λέξη πηγές του Γκουεζάμ, βερβερική προφορά: Γκεζάμ) είναι κωμόπολη και κοινότητα στο διαμέρισμα Ιν Γκουεζάμ της επαρχίας Ταμανρασσέτ, στην Αλγερία, κοντά στα σύνορα με τον Νίγηρα. Η πλησιέστερη πόλη στην πλευρά του Νίγηρα είναι η Ασαμάκα. Σύμφωνα με την απογραφή του 2008, έχει πληθυσμό 7.045 κατοίκων, από 4.938 το 1998, με ετήσιο ρυθμό αύξησης 3,7%, ο δεύτερος υψηλότερος στην επαρχία.

 Το Ιν Γκουεζάμ βρίσκεται στην άγονη περιοχή Τανεζρούφτ της νότιας Αλγερίας. Το τοπίο είναι αμμώδες, με αρκετούς διάσπαρτους αμμόλοφους με προεξοχές ψαμμίτη. Το Ιν Γκουεζάμ έχει θερμό ερημικό κλίμα (Κλιματική ταξινόμηση Κέππεν BWh), με μακρά, εξαιρετικά ζεστά καλοκαίρια και βραχείς, πολύ ζεστούς χειμώνες. Παρά το εξαιρετικά ξηρό κλίμα, ορισμένες περιστασιακές βροχοπτώσεις σημειώνονται κατά τους μήνες Αύγουστο και Σεπτέμβριο λόγω της επιρροής του Δυτικοαφρικανικού Μουσώνα, σε αντίθεση με το μεγαλύτερο μέρος της Αλγερινής Ερήμου. Οι μέσες ανώτερες θερμοκρασίες φτάνουν στα ύψη κατά τη διάρκεια της μακράς καλοκαιρινής περιόδου, ξεπερνώντας τους 40° C κατά τη διάρκεια σχεδόν 4 μηνών και μερικές φορές ακόμη και πάνω από 45° C. Το Ιν Γκοευζάμ βρίσκεται στον Διασαχαριακό Αυτοκινητόδρομο, στο τέλος της εθνικής οδού N1 της Αλγερίας, η οποία οδηγεί βόρεια στο Ταμανρασσέτ και τελικά στο Αλγέρι. Ο δρόμος συνεχίζει νοτιοανατολικά στο Αρλίτ του Νίγηρα. Το Ιν Γκουεζάμ εξυπηρετείται επίσης από το Αεροδρόμιο του Ιν Γκουεζάμ, το οποίο, ωστόσο, είναι κλειστό για δημόσια χρήση. Το 1,7% του πληθυσμού έχει ολοκληρώσει την τριτοβάθμια εκπαίδευση (το χαμηλότερο ποσοστό στην επαρχία) και ένα άλλο 4,9% έχει ολοκληρώσει τη δευτεροβάθμια εκπαίδευση. Το συνολικό ποσοστό αλφαβητισμού είναι 39,4% και είναι 50,7% μεταξύ των ανδρών και 29,1% μεταξύ των γυναικών. Και οι τρεις τιμές είναι οι χαμηλότερες στην επαρχία.
Κύπελλο Ελλάδας καλαθοσφαίρισης ανδρών 2013-2014

To Κύπελλο Ελλάδος καλαθοσφαίρισης ανδρών 2013–14 που διοργάνωσε η Ελληνική Ομοσπονδία Καλαθοσφαίρισης ξεκίνησε στις 14 Σεπτεμβρίου 2013 με τους αγώνες της πρώτης φάσης. Η διοργάνωση ολοκληρώθηκε στις 9 Φεβρουαρίου 2014 με τον τελικό. Σε όλους τους γύρους γηπεδούχος ομάδα ήταν η προερχόμενη από την χαμηλότερη κατηγορία. Στο κύπελλο μετείχαν 28 ομάδες, 14 από την Α1 και ισάριθμες από την Α2. Νικητής αναδείχτηκε ο Παναθηναϊκός επικρατώντας στον τελικό που διεξήχθη στο Ηράκλειο Κρήτης του Άρη Θεσσαλονίκης με 90-53.

 Στην πρώτη φάση της διοργάνωσης μετείχαν οι 14 ομάδες της Α2. Οι αγώνες διεξήχθησαν στις 14 Σεπτεμβρίου 2013. Στη Β' φάση εισήλθαν στη διοργάνωση οι οκτώ ομάδες της Α1 που βρέθηκαν κάτω από την 6η θέση στην Α1 της προηγούμενης περιόδου, καθώς και οι δύο ομάδες που προβιβάστηκαν από την Α2. Οι αγώνες διεξήχθησαν στις 21 Σεπτεμβρίου 2013. Οι αγώνες διεξήχθησαν στις 28 Σεπτεμβρίου 2013. Οι αγώνες διεξήχθησαν στις 5 και 6 Οκτωβρίου 2013. Στην προημιτελική φάση εισήλθαν στη διοργάνωση οι έξι πρώτες ομάδες της Α1 2012-13. Οι αγώνες διεξήχθησαν στις 8, 9 και 10 Οκτωβρίου 2013. Διεξάγονται στις 23 Δεκεμβρίου και 22 Δεκεμβρίου 2013 αντίστοιχα. Ελληνική Ομοσπονδία Καλαθοσφαίρισης
Γ.Α.Σ. Κιλκίς (χειροσφαίριση)

Το τμήμα χειροσφαίρισης του Γ.Α.Σ. Κιλκίς ιδρύθηκε το 1980 και είναι το πιο επιτυχημένο τμήμα του Γ.Α.Σ. Κιλκίς. Είναι μία από τις ιστορικές ομάδες του αθλήματος με διακρίσεις και τίτλους στην Ελλάδα και αξιόλογη αντιπροσώπευση στα ευρωπαϊκά σαλόνια, έχοντας συμπληρώσει 43 αγώνες και έχοντας βρεθεί δύο φορές στα προημιτελικά του Τσάλεντζ Καπ κατά τις περιόδους 2001-02 και 2003-04. Την περίοδο 2014-15 τερμάτισε στην 11η θέση της Α1, μετά από τα μπαράζ με την ΧΑΝΘ, χάνοντας 2-0 στη σειρά των παιχνιδιών και υποβιβάστηκε στην Α2 κατηγορία.

 Ο ΓΑΣ Κιλκίς λίγα χρόνια αργότερα από την ίδρυσή του, προβιβάστηκε στην Handball Premier/A1 και την περίοδο 1993-94 τερμάτισε στην 2η θέση του πρωταθλήματος.Το 2000 συμμετείχε στον τελικό του πρωταθλήματος και συνολικά έχει τερματίσει στην 2η θέση, τρεις φορές, τις χρονιές 1994, 2000 και 2008. Έχει κερδίσει ένα Κύπελλο Ελλάδος το 2004 και έχει βρεθεί σε τελικό κυπέλλου ακόμα δύο φορές (1999,2005). Την περασμένη περίοδο κατετάγη στην ενδέκατη θέση και υποβιβάστηκε στην Α2. Το τμήμα διαθέτει και υποδομές, δύο εξ αυτών, οι κάτω των 16 σε αγόρια και κορίτσια κέρδισαν το πρωτάθλημα το 1990. Κύπελλο Ελλάδας Κυπελλούχος (1): 2004 Φιναλίστ (2): 1999, 2005 Handball Premier Φιναλίστ (3): 1994, 2000, 2008 Πρωταθλητής Ευρώπης Μπιτς χάντμπολ: 2016
Γιούρκι Κατάινεν

Ο Γιούρκι Κατάινεν (Jyrki Tapani Katainen, 14 Οκτωβρίου 1971-) είναι Φινλανδός πολιτικός, πρώην πρόεδρος του Κόμματος Εθνικού Συνασπισμού (Kokoomus) και πρώην πρωθυπουργός της χώρας, από τις 22 Ιουνίου 2011 έως τις 24 Ιουνίου 2014. Από τον Νοέμβριο του 2014 είναι Επίτροπος Βιομηχανίας και Επιχειρηματικότητας της Ευρωπαϊκής Ένωσης. Ο Κατάινεν διετέλεσε στο παρελθόν υπουργός οικονομικών και αντιπρόεδρος της κυβέρνησης. Έπειτα από την εκλογική του νίκη το 2011 σχημάτισε κυβέρνηση συνασπισμού. Αντικαταστάθηκε στην ηγεσία του κόμματός του και στην πρωθυπουργία από τον Αλεξάντερ Στουμπ το 2014.

 Ο Κατάινεν, με σπουδές στο πανεπιστήμιο της Τάμπερε, έγινε μέλος του δημοτικού συμβουλίου του Siilinjärvi το 1993. Εξελέγη μέλος του Κοινοβουλίου (Eduskunta) το 1999 στην επαρχία της Βόρειας Σαβονίας. Το 2001 έγινε αντιπρόεδρος του κόμματός του και 3 χρόνια αργότερα πρόεδρος. Στις βουλευτικές εκλογές που διεξήχθησαν το 2007, η Εθνική Συμμαχία με επικεφαλής τον Κατάινεν ήρθε 2η, με αποτέλεσμα ο Κατάινεν να γίνει υπουργός οικονομικών (ανέλαβε στις 19 Απριλίου 2007) και αντιπρόεδρος της κυβέρνησης στο νέο υπουργικό συμβούλιο. Στην τότε κυβέρνηση συνασπισμού συμμετείχαν το Κόμμα του Κέντρου, η Εθνική Συμμαχία, οι Πράσινοι και το Σουηδικό Λαϊκό Κόμμα. Τον Νοέμβριο του 2008 ο Κατάινεν ανακηρύχθηκε από τους Financial Times ως ο καλύτερος υπουργός οικονομικών στην Ευρώπη.Τον Μάρτιο του 2003, εξελέγη αντιπρόεδρος του Ευρωπαϊκού Λαϊκού Κόμματος για τριετή θητεία. Το Κόμμα Εθνική Συμμαχία αναδείχθηκε νικητής στις βουλευτικές εκλογές του 2011. Κατά συνέπεια, ο Κατάινεν ορκίστηκε πρωθυπουργός, στη θέση της Μάρι Κιβίνιεμι. Η νέα κυβέρνηση συνασπισμού, συναποτελούμενη από 6 κόμματα (Κόμμα Εθνικού Συνασπισμού, Σοσιαλδημοκρατικό Κόμμα, Πράσινοι, Χριστιανοδημοκράτες, Σουηδικό Λαϊκό Κόμμα και Αριστερή Συμμαχία), έλαβε ψήφο εμπιστοσύνης με 118 υπέρ, 72 κατά και 9 απόντες. Η ορκωμοσία της νέας κυβέρνησης έγινε στις 22 Ιουνίου 2011. . Τον Ιούνιο του 2014 τον διαδέχθηκε στην πρωθυπουργία ο Αλεξάντερ Στουμπ. Πολυμέσα σχετικά με το θέμα Jyrki Katainen στο Wikimedia Commons Προσωπικός ιστότοπος (Φινλανδικά) Ιστοσελίδα του κόμματος Εθνική Συμμαχία
2759 Ιδομενεύς

Ο Ιδομενεύς (Idomeneus) είναι ένας αστεροειδής της Τρωικής Ομάδας του Δία (ηγούμενο μέλος), με απόλυτο μέγεθος (όπως ορίζεται για το Ηλιακό Σύστημα) 9,861. Ανακαλύφθηκε το 1980 από τον Αμερικανό αστρονόμο Έντουαρντ Μπόουελ, που παρατηρούσε από την `Αντερσον Μέσα (σταθμός του Αστεροσκοπείου Λόουελ), και πήρε το όνομά του από τον μυθικό βασιλιά της Κρήτης Ιδομενέα.

 Η μέση διάμετρος του Ιδομενέως εκτιμάται σε 61,0 ± 5,3 χιλιόμετρα. Ο φασματικός τύπος του είναι άγνωστος, ενώ το γεωμετρικό άλβεδό του είναι 0,057 ± 0,011. Ο Ιδομενεύς περιστρέφεται γύρω από τον εαυτό του μία φορά κάθε 23 ως 42 ώρες περίπου. Κατάλογος τρωικών αντικειμένων Δία (ελληνικό στρατόπεδο) Τροχιά από το JPL (Java) / Εφημερίδα
Άγιος Προκόπιος Τρικάλων

Ο Άγιος Προκόπιος είναι οικισμός της Περιφερειακής Ενότητας Τρικάλων, στην Περιφέρεια Θεσσαλίας. Διοικητικά ανήκει στην Κοινότητα Αγίου Προκοπίου, της Δημοτικής Ενότητας Πύλης και υπάγεται στο Δήμο Πύλης. Η τοπική κοινότητα είναι χαρακτηρισμένη ως αγροτικός ορεινός οικισμός, με έκταση 5,089 χμ² (2011).

 Ο Άγιος Προκόπιος Τρικάλων είναι κτισμένος σε υψόμετρο 601 μέτρων και έχει 92 κατοίκους, σύμφωνα με την Απογραφή του 2011. Μέχρι το 1955, ονομαζόταν Ζιόλι. Ε.Ε.Τ.Α.Α. - Διοικητικές μεταβολές οικισμών Τρικάλων - Άγιος Προκόπιος (Ζιόλι). Ε.Ε.Τ.Α.Α. - Διοικητικές μεταβολές Κοινοτήτων Τρικάλων - Κοινότητα Αγίου Προκοπίου (Κοινότητα Ζιολίου). Ε.Ε.Τ.Α.Α. - Κοινοτικές εκλογές - Κοινότητα Αγίου Προκοπίου. Δήμος Πύλης. Εγκυκλοπαίδεια Πάπυρος Λαρούς Μπριτάνικα, 1978, 2006 (ΠΛΜ) Εγκυκλοπαίδεια Πάπυρος Λαρούς, 1963 (ΠΛ)
Στάδιο Ρολάν Γκαρός

Το στάδιο Ρολάν Γκαρός (Γαλλικά: Stade Roland Garros) είναι ένα συγκρότημα γηπέδων τένις στο Παρίσι που φιλοξενεί το Γαλλικό Όπεν, γνωστό ως Τουρνουά ντε Ρολάν Γκαρός, ένα τουρνουά Grand Slam που διεξάγεται κάθε χρόνο γύρω στα τέλη Μαΐου και στις αρχές Ιουνίου, με διάρκεια δύο εβδομάδων. Το στάδιο βρίσκεται στα δυτικά του Παρισιού, στην άκρη του δάσους της Βουλώνης, στο 16ο διαμέρισμα. Κατασκευάστηκε το 1928 για να φιλοξενήσει τον τελικό του κυπέλλου Ντέιβις Καπ.

 Στις εγκαταστάσεις του σταδίου, που εκτείνονται σε επιφάνεια 8,5 εκταρίων (85 στρεμμάτων), περιλαμβάνονται: 20 γήπεδα. Τα τρία μεγαλύτερα είναι το γήπεδο Φιλίπ-Σατριέ (το κεντρικό γήπεδο) με χωρητικότητα 15.225 θεατών, που κατασκευάστηκε το 1928 και μετά την τελευταία ανακαίνιση του 2019-20 απέκτησε αναδιπλούμενη οροφή, το γήπεδο Σουζάν Λενγκλέν με χωρητικότητα 10.056 θεατών, που κατασκευάστηκε το 1994, και το γήπεδο Σιμόν-Ματιέ με 5.000 θέσεις που κατασκευάστηκε το 2019. οι κήποι του Ρολάν Γκαρός ένα μεγάλο συγκρότημα εστιατορίων και μπαρ ένα κέντρο Τύπου και VIP. το Εθνικό Κέντρο Εκπαίδευσης της Γαλλίας (CNE) · και το Tenniseum, ένα μουσείο πολυμέσων της ιστορίας του τένις.Η επιφάνεια των γηπέδων αποτελείται από στρώσεις ηφαιστειακής πέτρας, ασβεστόλιθου, σκόνης κόκκινου τούβλου και άμμου, δίνοντας την αίσθηση και την εμφάνιση του χώματος. Αυτή η χωμάτινη επιφάνεια έχει την ιδιότητα να επιβραδύνει το μπαλάκι και αυτό συντελεί στο να έχουν μεγάλη διάρκεια οι πόντοι και να κρατούν περισσότερη ώρα οι αγώνες. Το στάδιο φέρει το όνομα του Ρολάν Γκαρός, Γάλλου ήρωα του Α΄ Παγκοσμίου Πολέμου, που ως πιλότος κατέρριψε τέσσερα εχθρικά αεροσκάφη. Ο Ρολάν Γκαρός ήταν πρωτοπόρος αεροπόρος, που ολοκλήρωσε την πρώτη πτήση στη Μεσόγειο Θάλασσα, και μηχανικός που με τροποποιήσεις στο αεροπλάνο του ανέπτυξε τη σταθερότητα του μπροστινού πολυβόλου. Ο Γκαρός σκοτώθηκε μετά την κατάρριψη του αεροπλάνου του σε αεροπορική μάχη τον Οκτώβριο του 1918. Η επίσημη σελίδα του σταδίου Ρολάν Γκαρός (επιλογή γλώσσας)
NGC 509

Ο NGC 509 είναι φακοειδής γαλαξίας ο οποίος απέχει περίπου 87 εκατομμύρια έτη φωτός από τη Γη και βρίσκεται στον αστερισμό Ιχθύες. Ανακαλύφθηκε από τον αστρονόμο Άλμπερτ Μαρτ (Albert Marth) την 1η Οκτωβρίου 1864.

 Δεδομένα για το NGC 509 στα NGC/IC Database (Αγγλικά), SIMBAD (Αγγλικά), NASA Extragalactic Database (Αγγλικά), SEDS (Αγγλικά) και VizieR Service (Αγγλικά) Εικόνες του NGC 509 στο Aladin (Αγγλικά) και στο SkyView (Αγγλικά) Πολυμέσα σχετικά με το θέμα NGC 509 στο Wikimedia Commons
Νομός της Λέζα

Ο Νομός Λέζας (αλβανικά: Qarku i Lezhës‎) είναι ένας εκ των, συνολικά, 12 νομών της Αλβανίας. Κατά την απογραφή του 2011, ο πληθυσμός του ήταν της τάξεως των 134.027 κατοίκων, ενώ η έκταση του είναι της τάξεως των 1620 τ.χλμ. Πρωτεύουσά του είναι η Λέζα.

 Έως το 2000, ο Νομός Λέζας υποδιαιρούνταν σε τρία διαμερίσματα: του Κουρμπίν, της Λέζας και της Μιρντίτας. Μετά την μεταρρύθμιση της τοπικής αυτοδιοίκησης του 2015, ο νομός αποτελείται από τους παρακάτω 3 δήμους: Κουρμπίν, Λέζα και Μιρντίτε. Προ του 2015, αποτελείτο από τους παρακάτω 21 δήμους: Οι δήμοι αποτελούνται από, συνολικά, περίπου 175 πόλεις και χωριά. Δείτε λήμμα Χωριά του Νομού του Λέζα για αναλυτικό κατάλογο. Σύμφωνα με την εθνική απογραφή του 2011, ο συγκεκριμένος νομός είχε πληθυσμό της τάξεως των 134.027 κατοίκων. Στις πληθυσμιακές ομάδες του νομού περιλαμβάνονται: Αλβανοί = 116.469 (86,90%) Έλληνες = 41 (0,03%) Σλαβομακεδόνες = 9 (0,01%) Μαυροβούνιοι = 8 (0,01%) Αρουμάνοι = 15 (0,01%) Ρομά = 187 (0,14%) Αιγύπτιοι = 240 (0,18%) άλλο = 18 (0,01%) δεν απάντησαν = 17.040 (12,71%) Περιφερειακό Συμβούλιο του Λέζα Αρχειοθετήθηκε 2013-09-28 στο Wayback Machine.
Συμμετοχή των Ηνωμένων Πολιτειών στους Θερινούς Ολυμπιακούς Αγώνες 1896

Δεκατέσσερις αθλητές από τις Ηνωμένες Πολιτείες Αμερικής συμμετείχαν σε τρία αθλήματα στους Θερινούς Ολυμπιακούς Αγώνες του 1896 στην Αθήνα. Αρκετοί από τους συμμετέχοντες ήταν φοιτητές των πανεπιστημίων Χάρβαρντ και Πρίνστον. Ο στίβος και η σκοποβολή ήταν τα πιο επιτυχημένα αθλήματα των Αμερικανών, που συνολικά είχαν 27 συμμετοχές σε 16 αγωνίσματα, με τις 20 από τις 27 να καταλήγουν σε μετάλλιο.

 Για περισσότερες πληροφορίες: Πίνακας μεταλλίων Θερινών Ολυμπιακών Αγώνων 1896 και Κατάλογος νικητών Θερινών Ολυμπιακών Αγώνων 1896 Οι Ηνωμένες Πολιτείες κατέκτησαν την πρώτη θέση στον πίνακα μεταλλίων με έντεκα χρυσά, επτά ασημένια και δύο χάλκινα μετάλλια. Ο Γκάρντνερ Ουίλιαμς συμμετείχε σε δύο αγωνίσματα, χωρίς όμως να καταφέρει να διακριθεί. Οι αδελφοί Πέιν πήραν μέρος στο αγώνισμα με στρατιωτικό πιστόλι, κερδίζοντας τις δύο πρώτες θέσεις. Έγιναν έτσι τα πρώτα αδέλφια που τερμάτισαν στην πρώτη και τη δεύτερη θέση στο ίδιο αγώνισμα. Ο Σάμνερ Πέιν συμμετείχε επίσης στο αγώνισμα με ελεύθερο πιστόλι, όπου κατέκτησε το χρυσό μετάλλιο. Η ομάδα των Ηνωμένων Πολιτειών κέρδισε εννέα χρυσά, έξι ασημένια και δύο χάλκινα μετάλλια σε δώδεκα αγωνίσματα στίβου. Επίσημο Χρονικό των Αγώνων (Τόμος Β'): Πιερ ντε Κουμπερτέν, Τιμολέων Φιλήμων, Νικόλαος Πολίτης και Χαράλαμπος Άννινος, επιμ. (1897). The Olympic Games 776 - 1896 (Τόμος Β') (PDF). Αθήνα, Λονδίνο: Καρλ Μπεκ, H. Grevel and co. Αρχειοθετήθηκε από το πρωτότυπο (PDF) στις 15 Αυγούστου 2012. Ανακτήθηκε στις 14 Απριλίου 2010.
Μοσέ Λιόν

Ο Μοσέ Λιόν (εβραϊκά: משה ליאון‎, γεννηθείς 6 Οκτωβρίου 1961) είναι Ισραηλινός πολιτικός, δήμαρχος της Ιερουσαλήμ. Έχει διατελέσει μέλος του Δημοτικού Συμβουλίου της Ιερουσαλήμ, γενικός διευθυντής του Γραφείου του Πρωθυπουργού, Πρόεδρος των Ισραηλινών Σιδηροδρόμων και επικεφαλής της Αρχής Ανάπτυξης της Ιερουσαλήμ. Ο Λιόν, ο πρώτος δήμαρχος Ιερουσαλήμ με σεφαρδίτικη καταγωγή, εξελέγη στις 13 Νοεμβρίου 2018 και ανέλαβε καθήκοντα στις 4 Δεκεμβρίου.

 Ο Μοσέ Λιόν γεννήθηκε στη συνοικία Φλορεντίν του Τελ Αβίβ, και πήγε στο Λύκειο Ζεϊτλίν. Η οικογένεια του πατέρα του κατάγεται από τη Θεσσαλονίκη, ενώ η μητέρα του έχει ρίζες στο Άντεν. Ως παιδί, μετακόμισε με την οικογένειά του στο Γκιβατάιμ. Ο Λιόν υπηρέτησε στις Ισραηλινές Αμυντικές Δυνάμεις, όπου κατατάχτηκε στο θρησκευτικό σώμα του ισραηλινού Στρατού (Military Rabbinate) ενώ συμμετείχε και στη χορωδία του στρατού. Περιστασιακά εξακολουθεί να μετέχει σε χορωδίες συναγωγών. Ο Λιόν πήρε πτυχίο στα οικονομικά και τη λογιστική από το Πανεπιστήμιο Μπαρ-Ιλάν. Ο αδελφός του, ο Δρ. Νισσίμ Λιόν, είναι λέκτορας στο Τμήμα Κοινωνιολογίας και Ανθρωπολογίας στο Πανεπιστήμιο Μπαρ-Ιλάν. Είναι παντρεμένος, έχει τέσσερα παιδιά, και ζει στην Ρεχαβιά της Ιερουσαλήμ.
Σπετσιόζα

Η καμπάνα Σπετσιόζα (λατ. speciosus, όμορφο) είναι η τρίτη καμπάνα στον καθεδρικό ναό της Κολωνίας. Κατασκευάστηκε το έτος 1449 από τον Γιοχάνες (Χερκεν) ντε Φέχελ. Αναρτήθηκε στο κωδωνοστάσιο του νότιου πύργου.

 Η Σπετσιόζα μνημονεύει στην επιγραφή της την γηραιότερη Πρετσιόζα, με την οποία συνδέεται ηχητικά, καθώς και με την καμπάνα των τριών μάγων. Η Σπετσιόζα ονομάζεται επίσης καμπάνα της παρθένου Μαρίας, διότι είναι αφιερωμένη σε αυτή και κοσμείται με ανάγλυφό της, μαζί με την εξής επιγραφή: SUM ◊ GRANDIS ◊ SONOROSE ◊ SOROR ◊ TESTIS ◊ MICHI ◊ FACTOR ◊ * ◊ CUIUS ◊ HEROS ◊ FANI ◊ DECOR ◊ ET ◊ RESONANTIA ◊ TONI ◊ * ◊ * MOUIT ◊ QUOD ◊ FIERI ◊ DANT ◊ ME ◊ SUB ◊ HONORE ◊ PATRONI * ◊ * UT ◊ SOCIEM ◊ SOCIAM ◊ REDDENDO ◊ TONIS ◊ MELODIAM ◊ * ◊ PELLO ◊ NIMBOSA ◊ UOCOR ◊ IDCIRCO ◊ SPECIOSA ◊ * ◊ ANNIS ◊ GERMANE ◊ SEMEL ◊ I ◊ IUNCTUM ◊ MICHI ◊ PLANE * ◊ * IOHANNES ◊ DE ◊ VECHELΆνθη (*) και ρόμβοι (◊) είναι μέρη της επιγραφής. Schaeben, J.: Domglocken. In Kölner Domblatt (6/7), Köln 1952. Seidler, M.: Die Kölner Domglocken (Dokumentations-CD mit ausführlichem Beiheft, 2. Aufl.), Köln 2000. Παρουσίαση της καμπάνας από την επίσημη ιστοσελίδα του καθεδρικού ναού της Κολωνίας Αρχειοθετήθηκε 2011-11-05 στο Wayback Machine.